บลจ.กสิกรตั้งกองทุนลงทุนโรงไฟฟ้า7พันล.
บลจ.กสิกรไทย ยื่นก.ล.ต.ตั้งกองทุนโครงสร้างพื้นฐานโรงไฟฟ้าอมตะ บี.กริม  เพาเวอร์ มูลค่า 6-7 พันล้านบาท ลงทุนโรงไฟฟ้าพลังก๊าซธรรมชาติ 2 แห่ง
7 ก.พ. 2556

บลจ.กสิกรไทย ยื่นก.ล.ต.ตั้งกองทุนโครงสร้างพื้นฐานโรงไฟฟ้าอมตะ บี.กริม  เพาเวอร์ มูลค่า 6-7 พันล้านบาท ลงทุนโรงไฟฟ้าพลังก๊าซธรรมชาติ 2 แห่ง
 นายจงรัก  รัตนเพียร  ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย  เปิดเผยว่า  บริษัทอมตะ บี.กริม เพาเวอร์ ได้ให้ บลจ.กสิกรไทย เป็นผู้ดำเนินการจัดตั้งและบริหารจัดการกองทุนรวมโครงสร้างพื้นฐานโรงไฟฟ้าอมตะ บี.กริม  เพาเวอร์ (ABPIF) มูลค่าโครงการ 6,000-7,000 ล้านบาท เพื่อลงทุนในสิทธิการรับผลประโยชน์ในอนาคตจากโรงไฟฟ้าพลังก๊าซธรรมชาติจำนวน 2 แห่งกำลังการผลิตรวม 350  เมกะวัตต์ 
"บลจ.กสิกรไทย ได้ยื่นขอจัดตั้งกองทุนต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เรียบร้อยแล้วเมื่อวันที่ 1 ก.พ.ที่ผ่านมา และอยู่ในขั้นตอนการพิจารณาอนุมัติจัดตั้งโครงการ  ซึ่งหากก.ล.ต.เห็นชอบ มีแผนเสนอขายกองทุนดังกล่าวภายในช่วงครึ่งปีแรกของปีนี้"นายจงรัก กล่าว
สำหรับกลุ่มบริษัท อมตะ บี.กริม เพาเวอร์  เป็นหนึ่งในผู้ผลิตไฟฟ้าเอกชนรายหลักของไทยที่ดำเนินธุรกิจผลิตไฟฟ้าประเภทผู้ผลิตไฟฟ้ารายเล็ก (Small Power Producers) มาร่วม 20 ปี โดยมีบทบาทสำคัญอย่างยิ่งในการผลิตกระแสไฟฟ้าเพื่อจำหน่ายให้การไฟฟ้าฝ่ายผลิตแห่งประเทศไทย (กฟผ.) โดยมีสัญญาซื้อขายต่อเนื่องถึง 21 ปี และการผลิตไฟฟ้าเพื่อจำหน่ายให้ผู้ใช้ไฟฟ้าในนิคมอุตสาหกรรมอมตะนคร จ. ชลบุรี   ซึ่งเป็นนิคมอุตสาหกรรมสำคัญของประเทศ  จึงมีส่วนสำคัญในการเสริมสร้างเสถียรภาพด้านพลังงานของประเทศ และรองรับความต้องการใช้ไฟฟ้าของภาคธุรกิจที่เพิ่มสูงขึ้นอย่างต่อเนื่องในอนาคต